In nomine sancte et individue Trinitatis, Patris et Filii et Spiritus Sancti, amen. Anno Incarnationis ejusdem millesimo trecentesimo quadragesimo quarto, die veneris post estivale festum beati Martini. Cum propter delictum primi parentis, etc. Idcirco ego Guillermus de Thoreyo super Hoscaram, presbiter, curatus seu rector parochialis ecclesie de Taigneria, Eduensis diocesis, sanus mente, compos et hylaris et per Dei gratiam in infirmitate mei proprii corporis existens prout humana fragilitas nos esse sinit, attendens quod hora quelibet novissima sit et neminem de die mortis sue cerciorari, attendens etiam verbum Ysaye quo cavetur: Dispone domui tue quod morieris, et verbum Danielis dicentis quod peccata sint elemosinis redimenda, et quia nescio quid dies crastina sit michi paritura, considerans insuper quod nichil sit morte cercius et nichil incercius hora mortis, volens et cupiens propter hoc anime mee salubriter providere, ne casu fortuito decedam intestatus, ad laudem et honorem Dei omnipotentis Domini nostri Jhesu Christi et gloriose virginis Marie matris ejusdem tociusque curie celestis, meum sic facio, condo et ordino testamentum meum seu meam ultimam voluntatem, presentem solam et unicam, omni alia, si unquam feci, primitus et penitus revocata, et de me ac de bonis meis, a Deo michi collatis, dispono et ordino in hunc modum. In primis, in manus tuas, Domine, commendo spiritum meum quem tuo proprio sanguine redemisti, et volo et requiro quod omnia sacramenta ecclesiastica michi tanquam christiano et vero catholico ministrentur. Item, volo et precipio quod debita mea, legata et clamores mei universi pacificentur et emendentur per manus executorum meorum quos inferius nominabo. Item, sepulturam corporis mei eligo in cimiterio ecclesie Sancti Lazari Eduensis, ante portam ipsius ecclesie, juxta sepulturam seu tumulum domini Johannis de Tassilleyo. Item, volo et precipio quod die obitus mei convocentur triginta presbiteri qui in eadem ecclesia missas de deffunctis celebrabunt pro remedio anime mee, domini Guidonis de Castro Novo, quondam decani Eduensis, et antecessorum meorum, quorum cuilibet do et lego quindecim denarios semel. Item, volo et ordino quod die obitus mei legentur duodecim psalteria per presbiteros et clericos ipsius ecclesie, et cuilibet legenti do et lego duodecim denarios Turonensium semel. Item, do et lego dominis meis carissimis venerabilibus et discretis viris dominis decano et capitulo ecclesie Eduensis et illis qui consueverunt percipere distributiones cum eisdem sexaginta solidos Turonensium semel pro pidancia distribuendos die obitus mei inter ipsos, ut est moris. Item, volo et precipio quod die obitus mei cuilibet pauperi ad elemosinam venienti detur et erogetur unus denarius seu una denariata panis. Item, volo et precipio quod die tricesima, a die obitus mei computanda, convocentur quindecim presbiteri qui in eadem ecclesia missas de deffunctis celebrabunt, et quorum cuilibet celebranti do et lego duodecim denarios Turonensium semel. Item, do et lego, predicta die tricesima, predictis meis et dominis et illis qui cum ipsis consueverunt in distributionibus percipere, ac priori Sancti Rachonis, si presens fuerit, sexaginta solidos Turonensium semel, inter ipsos, prout est moris, distribuendos pro pidencia eorumdem. Item, do et lego ceteris corialibus non beneficiatis qui cum ipsis canonicis et beneficiatis ipsius ecclesie aliquid in distributionibus percipere non consueverunt, pro pidencia eorum diei predicte, viginti solidos Turonensium semel inter ipsos distribuendos. Item, do et lego ecclesie predicte Eduensi sexaginta solidos Turonensium ex annuo et perpetuo redditu pro anniversario meo in eadem ecclesia quolibet anno faciendo, tali die quali inhumatum fuerit corpus meum, distribuendos inter ipsos dominos meos canonicos et beneficiatos et illos qui cum ipsis in distributionibus percipere consueverunt, dumtamen habitum cori portent, et priori Sancti Rachonis si presens fuerit. Item, do et lego ecclesie predicte ad opus corialium non beneficiatorum et qui non consueverunt percipere cum dominis meis canonicis et beneficiatis in distributionibus eorumdem viginti solidos annui et perpetui redditus predicta die anniversarii mei inter eos distribuendos, si predictis dominis meis canonicis placuerit, quos quidem sexaginta solidos reddituales, ex una parte, et viginti solidos reddituales ex alia assedeo et assigno predicte ecclesie et personis antedictis super prata mea que acquisivi apud Cohart a pluribus personis; item, super domum, nuces et porprisium que acquisivi a dicta Cotevort; item, super oychiam que dicitur oychia Benedicti sitam in loco qui dicitur au Vilers desubtus Cohart, juxta terram Monini de Rivo, ex una parte, et juxta oychiam Beatricis dou Vernemant ex alia, et quam domum dicte Cotevort accensavit dictus Paucins a me Guillermo predicto cum porprisio ejusdem domus pro quadraginta solidis annui et perpetui redditus, prout in litteris super hoc confectis lacius continetur. Item, do et lego predicte ecclesie Eduensi et personis antedictis viginti bichetos frumenti annui et perpetui redditus ad mensuram castri Eduensis, distribuendos inter predictos dominos meos canonicos, beneficiatos et non beneficiatos ipsius ecclesie, habitum cori Eduensis portantes, priorem Sancti Rachonis, si presens fuerit, cum tribus ipsius ecclesie servientibus qui in distributionibus percipere consueverunt; Domui Dei de Castro Eduensi et duobus campanas Sancti Michaelis pulsantibus, die anniversarii mei antedicti: ita tamen quod cuilibet canonicus qui in una horarum anniversarii mei antedicti, videlicet vigiliarum vel misse, presens interfuerit, percipiet et habebit duos panes et duos potos vini ad mensuram capituli, consuetam tam in pane quam in vino ab antiquo; item, quilibet beneficiatus et non beneficiatus cori Eduensis cum priore et servientibus predictis qui presens in predictis horis interfuerit, percipiet et habebit unum panem et unum vas vini ad mensuram antedictam et suam portionem seu distributionem percipiet in summis pecunie antedictis; item, Domus Dei de Castro die anniversarii mei antedicti percipiet et habebit duos panes et duos potos vini ad mensuram memoratam; item, illi duo qui campanas Sancti Michaelis die anniversarii mei predicti pulsabunt, habebunt et percipient duos panes et duos potos vini ad mensuram antedictam, quos bladum et vinum assedeo et assigno predicte ecclesie et personis antedictis super vineam meam de Puteo Benedicti, sitam in finagio de Murisello, quam acquisivi ab heredibus magistri Johannis Chevillardi, quondam canonici Eduensis, nulli alii in aliquo obligatam, videlicet decem et octo bichetos frumenti ad predictam mensuram et duos modios vini ad mensuram Belnensem, et alios duos bichetos frumenti ad dictam mensuram supra domum et curtile Marione de au Vilers et liberorum suorum. Item, do et lego predicte ecclesie et dominis meis canonicis grangiam meam sitam in loco dicto la Vese, quam acquisivi ab heredibus dicte Raclote, cum omnibus et singulis et universis terris, pratis, fossatis, arboribus, vineis et aliis appendiciis ejusdem, queque sint, ita tamen quod si vinea mea predicta de Murisello et domus et curtile predicti ad redditum predictum panis et vini non sufficient, volo ipsam meam grangiam cum omnibus predictis appendiciis pro deffectu ex nunc et perpetuum obligari et obligatam teneri. Item, do et lego ecclesie predicte viginti quinque solidos annui et perpetui redditus pro quadam prosa facienda et decantanda die festo beati Albini, prima die Martii, si placuerit dominis meis antedictis, distribuendos inter ipsos ut est moris, quos assedeo et assigno supra domum meam sitam an Marchaul, juxta domum que quondam fuit Helieti Gatelouse, ex una parte, et juxta domum quam acquisivi a dicto le Raqueniat et quam domum inhabitat dictus Pintel. Item, do et lego reverendo in Christo patri ac domino meo, domino episcopo Eduensi, viginti solidos semel. Item, do et lego domino archidiacono Eduensi decem solidos Turonensium semel. Item, do et lego domino meo archipresbitero quinque solidos Turonensium semel. Item, do et lego fabrice ecclesie Sancti Nazari Eduensis viginti solidos Turonensium semel. Item, do et lego Domui Dei de Castro Eduensi et Domui Dei de Marchado, cuilibet quinque solidos Turonensium semel. Item, do et lego curato ecclesie de Stanno decem solidos Turonensium semel pro absolutione facienda in ecclesia sua qualibet die dominica usque ad annum. Item, do et lego ecclesie de Chaudenayo Villa centum solidos Turonensium semel pro quinque solidatis terre vel plus acquirendis pro anniversario domini Galteri, quondam rectoris ipsius ecclesie in eadem ecclesia quolibet anno faciendo. Item, do et lego ecclesie de Thoreyo super Hoscaram quinque solidos Turonensium semel. Item, do et lego ecclesie de Auciaco supra Eduam quinque solidos Turonensium semel. Item, do et lego ecclesie de Taigneria viginti solidos Turonensium semel pro absolutione in eadem ecclesia qualibet die dominica usque ad annum facienda. Item, do et lego Johanni, fratri meo, centum solidos Turonensium semel. Item, do et lego Perronete, Margarete, Guillemete, Ysabelli et Johannete, sororibus, filiabus predicti Johannis, fratris mei, viginti solidos Turonensium semel. Item, do et lego Guillermo, filio dicti Johannis, fratris mei, sexaginta solidos Turonensium semel. Item, do et lego Bernardo, ejusdem Guillermi fratri, filio predicti Johannis, viginti solidos Turonensium semel. Item, do et lego Hugoni de Thoreyo, nepoti meo, sexaginta solidos Turonensium semel. Item, do et lego fratri minori Hugoni de Edua, conventus Belnensis, viginti solidos Turonensium semel. Item, do et lego fratribus predicatoribus conventus Dyvionensis, decem solidos Turonensium semel. Item, do et lego Monete pedissete mee, Johanni et Johannete, ejus liberis, et eorum cuilibet viginti bichetos siliginis ad mensuram Eduensem semel. Item, do et lego Moingeardi de Campo Dostre, ancille mee, sexaginta solidos Turonensium semel et unum supertunicale meum. Item, do et lego monialibus Sancti Georgii supra Eduam decem solidos Turonensium semel deducendos de quadraginta solidis quos michi debebat priorissa ipsius ecclesie que fuit de Montholon, pro quibus quadraginta solidis habeo pro pignore unum breviarium rubeum quod si voluerint predicte moniales habere, volo quod sibi reddatur pro triginta solidis, residuis de summa antedicta. Item, do et lego Perroneto de Auceyo, uxori Johannis le Morin, viginti solidos Turonensium semel. Item, volo, precipio et ordino quod si aliqui de parentela mea vel alia persona contra hujusmodi meum testamentum, ultimam voluntatem seu ordinationem, et quibus dedi et legavi, prout superius est expressum, in aliquo contravenerit seu contradicerit, quod nichil sibi de legatis solvatur et ipsos et ipsorum quemlibet ab omni jure sucessionis mee privo et volo omnino privari. In residuo vero bonorum meorum, meis debitis, clamoribus et legatis per manus executorum meorum infrascriptorum persolutis, heredes meos facio, constituo et ordino solos, singulares et in solidum dominos meos carissimos decanum et capitulum predictos. Hujus autem testamenti mei seu mee ultime voluntatis executores meos facio, constituo et ordino dilectos meos venerabiles et discretos viros dominos Guidonem de Mailleyo, decanum, Johannem de Lissiaco, canonicum Eduensem, Andream de Bordis, vicarium, Johannem de Visarnayo, capellanum capellanie fundate in ecclesia beati Lazari, et Johannem Patoilleti, presbiterum, hostiarium ecclesie beati Lazari Eduensis et eorum quemlibet in solidum, ita quod si ipsi quinque, quatuor, tres vel duo hujusmodi vacare noluerint, unus solus eam nichillominus exequatur, et ita quod non sit melior conditio, etc. In cujus rei testimonium, nos officialis Eduensis, ad preces et requestam dicti testatoris, nobis oblatam per Hugonem de Molineto, clericum juratum nostrum, qui nobis omnia premissa et singula esse vera per suum retulit juramentum ac in ejus presentia fuisse facta, sigillum curie Eduensis presenti testamento seu litteris presentibus duximus apponendum. Datum et actum anno et die predictis, presentibus dominis Guillermo Castellani, Guillermo de Perreciaco, Bernardo de Campis, Guioneto de Bordis, Petro de Matiscone, Odone de Brolio et Galtero de Marcigniaco, presbiteris cori Eduensis, testibus ad premissa vocatis specialiter et rogatis.